Antonio de la Torre, Premi Especial del Festival de Cinema de Paterna Antonio Ferrandis 2022
04/10/2022

# Antonio de la Torre, Premi Especial del Festival de Cinema de Paterna Antonio Ferrandis 2022

[![Antonio de la Torre, Premi Especial del Festival de Cinema de Paterna Antonio Ferrandis 2022](/images/noticias/2022/10/8376/8376_lg.jpg)](/images/noticias/2022/10/8376/8376_lg.jpg)

04.10.2022

*   De la Torre recollirà el guardó en la gala que se celebrarà dissabte que ve, 15 d'octubre, en el Gran Teatre Antonio Ferrandis de la localitat.
*   El Festival celebrarà la seua setena edició del 10 al 16 d'octubre amb activitats que promocionen i reconeixen el seté art espanyol.

L'actor Antonio de la Torre rebrà el Premi Especial de la VII edició del Festival de Cinema Antonio Ferrandis de Paterna, un reconeixement a tota la seua carrera que ja han obtingut intèrprets de la talla d'Adriana Ugarte, Javier Gutiérrez, Nacho Fresneda, Emma Suárez, Hugo Silva i Carmen Machi.

L'actor recollirà el guardó dissabte que ve, 15 d'octubre, en la gala de premis que acollirà el Gran Teatre Antonio Ferrandis. En aqueix mateix esdeveniment, es donaran a conéixer als guanyadors del concurs de curtmetratges en les categories _“Millor Ficció”_ i _“Millor Director/a Jove”,_ que en aquesta edició han rebut més de 350 propostes.

Amb més de seixanta pel·lícules i quasi una vintena de sèries en la seua filmografia, la seua prolífica carrera inclou títols tan celebrats com _La Isla Mínima, La trinchera infinita_ o _Balada Triste de Trompeta_. Guanyador de dos Premis Goya pels seus papers en _Azul Oscuro Casi Negro_ i _El Reino_, és l'actor que més nominacions té en la història dels premis de l'Acadèmia de Cinema, sumant 14 candidatures.

La VII Edició del Festival de Cinema Antonio Ferrandis de Paterna se celebrarà del 10 al 16 d'octubre en el municipi. El certamen es consolida un any més en la seua aposta pel cinema i, en concret, per les produccions espanyoles i els curtmetratges.

La programació arranca el dijous, 13 d'octubre, a les 12.00 hores amb la projecció en el Gran Teatre Antonio Ferrandis dels deu curtmetratges finalistes de l'edició de 2022. A la vesprada, a les 18.00 h, es realitzarà un visionat de El Padrino, amb motiu del 50 aniversari del film.

El divendres, 14 d'octubre, a les 19 hores, l'il·lustrador Paco Roca presentarà en el Gran Teatre Antonio Ferrandis el seu llargmetratge Arrugas. Els i les assistents podran adquirir un exemplar de la novel·la gràfica en l'hall del teatre, que signarà el mateix autor. Abans del visionat se celebrarà un col·loqui sobre salut mental, que comptarà amb la participació de l'il·lustrador i de professionals del sector.

D'altra banda, el dissabte, 15 d'octubre, el programa començarà a les 18.30 hores amb la projecció de la cinta El Reino, que serà presentada per l'actor Antonio de la Torre als Cinemes Kinépolis de Paterna.

Aqueix mateix dia, a les 21.30 hores tindrà lloc la Gala de lliurament dels Premis Antonio Ferrandis 2022, presentada per la periodista María Fuster, on es coneixerà el nom dels curtmetratges guanyadors del certamen i es reconeixerà a Antonio de la Torre amb el Premi Especial d'aquesta VII edició.

El diumenge, 16 d'octubre, a les 12.00 hores, els i les més xicotetes de la casa podran gaudir en el Gran Teatre Antonio Ferrandis de la pel·lícula Animal Crackers, de Netflix, produïda per l'estudi de Hollywood Blue Dreams i desenvolupada al Parc Tecnològic de Paterna.

Finalment, a les 19.00 hores, en el mateix teatre, es projectarà la pel·lícula Llenos de Gracia, rodada en els Estudis Galàxia del P.I. Font del Gerroi altres localitzacions de la ciutat. Abans de la projecció, hi haurà un col·loqui amb el director de la cinta, Roberto Bueso, i alguns dels xiquets i xiquetes protagonistes.

Enguany, com a novetat, s'instal·larà un estand informatiu en la nova oficina de turisme, situada al carrer Major, del 10 al 14 d'octubre, on veïns, veïnes i visitants de Paterna podran consultar la programació del Festival i aconseguir entrades per a les passades cinematogràfiques.

Al llarg d'aquesta edició, el Festival de Cinema de Paterna ha acollit catorze preestrenes de produccions espanyoles, com ,La Abuela, Padre no hay más que uno 3 o Los rengoles torcidos de Dios. D'altra banda, el certamen de curts ha rebut aquest any 357 treballs, afermant-se com una gran plataforma per als creadors i creadores nacionals.